## Odluka Ustavnog suda Republike Hrvatske broj U-IIIA-3204/2003 od 30. lipnja 2004.

### NN 97/2004 (15.7.2004.), Odluka Ustavnog suda Republike Hrvatske broj U-IIIA-3204/2003 od 30. lipnja 2004.

# USTAVNI SUD REPUBLIKE HRVATSKE

1851

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec, predsjednik
Vijeća, te suci Marijan Hranjski, Mario Kos, Ivan Mrkonjić, Emilija Rajić i
Vice Vukojević, članovi Vijeća, odlučujući o ustavnoj tužbi A. B. iz Z., na
sjednici održanoj dana 30. lipnja 2004. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
presudu u pred­metu koji se vodi pred tim sudom pod poslovnim, brojem:
Pr-11934/03 (prije Pr-2012/99) u najkraćem mogućem roku, ali ne duljem od deset
(10) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog
zakona o Us­tav­nom sudu Republike Hrvatske (»Narodne novine«, broj 49/02 –
pročišćeni tekst), podnositeljici ustavne tužbe A. B. iz Z., određuje se
primjerena naknada zbog povrede ustavnog prava iz članka 29. stavka 1. Ustava
Republike Hrvatske (»Narodne novine«, broj 41/01 – pročišćeni tekst) u iznosu
od 7.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

O b r a z l o ž e n j e

1. Podnositeljica ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
49/02 – pročišćeni tekst, u daljnjem tekstu: Ustavni zakon), podnijela je dana
14. listopada 2003. godine ustavnu tužbu radi duljine parničnog postupka
pokrenutim njezinom tužbom u radnom sporu.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom, primjenom članka 63. Ustavnog zakona, uvidom u spis Općinskog suda u
Zagrebu, broj: Pr-11934/03 utvrdio činjenice koje su pravno relevantne za
odlučivanje o povredi ustavnog prava podnositeljice, zajamčenog člankom 29.
stavkom 1. Ustava Republike Hrvatske.

Dana 8. lipnja 1999. godine podnositeljica je
Općinskom sudu u Zagrebu podnijela tužbu protiv tuženika, A. l. u. S. u Z.,
radi utvrđenja nezakonitosti odluke o otkazu.

Potom su održana ročišta 11. siječnja 2000.
godine, 6. trav­nja 2000., 20. lipnja 2000., 10. listopada 2000., 18. siječnja
2001. i 10. travnja 2001. Na ročištu održanom 10. travnja 2001. godine sud
donosi rješenje kojim zaključuje glavnu raspravu, te određuje da će odluka o
tužbenom zahtjevu uslijediti pisanim putem.

Rješenjem od 19. studenog 2001. godine sud
preotvara glavnu raspravu i zakazuje ročište za 10. prosinca 2001. godine.

Potom su održana ročišta 10. prosinca 2001. i
20. prosinca 2001. godine kada je glavna rasprava zaključena.

Nakon toga rješenjem suda od 27. ožujka 2002.
godine glav­na rasprava se ponovno preotvara.

Ročišta su održana 23. travnja 2002. i 11.
lipnja 2002., kada je zaključena glavna rasprava.

Presudom, broj:
Pr-2012/99-18 od 11. lipnja 2002. godine, usvojen je tužbeni zahtjev
podnositeljice ustavne tužbe.

Tuženik dana 21.
siječnja 2003. godine izjavljuje žalbu protiv prvostupanjske presude, a
podnositeljica dostavlja odgovor na žalbu dana 7. ožujka 2003. godine.

Žalba na prvostupanjsku
presudu dostavljena je Županijskom sudu u Zagrebu, dana 21. svibnja 2003.
godine.

Presudom od 28. srpnja
2003. godine, broj: Gžr-1052/03-2 ukinuta je prvostupanjska presuda i predmet
vraćen prvostupanjskom sudu na ponovni postupak, a iz razloga jer presuda ne
sadrži razloge o odlučnim činjenicama.

Provjerom (dana 19. svibnja 2004.) kod Općinskog
suda u Zagrebu utvrđeno je da je postupak nastavljen pod novim poslov­nim
brojem: Pr-11934/03, te da u njemu nije donesena odluka suda.

OČITOVANJE OPĆINSKOG SUDA U ZAGREBU

3. Na temelju članka 69. alineje 2. Ustavnog
zakona, Ustavni sud je zatražio od Općinskog suda u Zagrebu da se izjasni o
navodima ustavne tužbe.

U očitovanju od 25. studenoga 2003. godine
Općinski sud u Zagrebu navodi kronologiju postupanja u predmetu, te smatra da
je postupak proveden u okviru mogućnosti s obzirom na veliki broj predmeta u
referadi.

PRAVO VAŽNO ZA USTAVNOSUDSKI POSTUPAK

4. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustav­nog
zakona.

*Ustavna tužba je osnovana.*

5. Uvidom u spis Općinskog
suda u Zagrebu broj: Pr-11934/03 (ranije Pr-2012/99) Ustavni sud je utvrdio da
su se u ovom slučaju ostvarile pretpostavke za postupanje temeljem odredbe
članka 63. Ustavnog zakona.

Svoju odluku Ustavni
sud obrazlaže sljedećim utvrđenjima:

5.1. DULJINA SUDSKOG POSTUPKA

Prvostupanjski parnični
postupak započeo je 8. lipnja 1999. godine, tužbom podnositeljice protiv
tuženika A. I. u. S. u Z., radi utvrđenja nezakonitosti odluke o otkazu.

Ustavna tužba podnesena
je dana 14. listopada 2003. godine, a do tog dana sudski postupak nije
pravomoćno okončan, pa Ustavni sud utvrđuje da do dana podnošenja ustavne tužbe
postupak u ovom predmetu traje ukupno četiri (4) godine, četiri (4) mjeseca i
šest (6) dana.

5.2. POSTUPANJE NADLEŽNOG SUDA

Ustavni sud je utvrdio
da je u razmatranom, pravno relevantnom razdoblju, postupak pred Općinskim
sudom u Zagrebu trajao četiri godine prije nego li je donesena prvostupanjska
presuda, da bi nakon samo dva mjeseca Županijski sud u Zagrebu, po žalbi
tuženika ukinuo prvostupanjsku presudu i predmet vratio Op­ćin­skom sudu u
Zagrebu, a iz razloga jer presuda ne sadrži razloge o odlučnim činjenicama.

5.3. PONAŠANJE PODNOSITELJICE USTAVNE TUŽBE
(TUŽITELJICE U SUDSKOM POSTUPKU)

Podnositeljica ustavne tužbe, kao tužiteljica u
sudskom postupku, prema utvrđenju Ustavnog suda, nije pridonijela duljini
trajanja postupka.

5.4. SLOŽENOST SUDSKOG PREDMETA

Polazeći od činjenice
da se predmet gotovo cijelo razmatrano razdoblje, osim razdoblja od dva mjeseca
koliko se je nalazio na Županijskom sudu u Zagrebu, neprekidno nalazi u
postupku pred sudom prvog stupnja, a imajući u vidu postupanje nadležnog suda u
razmatranom, pravno relevantnom razdoblju, Ustavni sud nije našao okolnosti
koje bi u dosadašnjem tijeku postupka ukazivale na složenost sudskog predmeta,
a koje bi opravdale dugotrajnost postupanja u tom predmetu.

6. Ustavni sud utvrđuje da parnični postupak po
tužbi podnositeljice, koji se sada vodi pred Općinskim sudom u Zagrebu pod
brojem: Pr-11934/03, traje preko četiri godine. Duljina postupka, a obzirom da
je riječ o radnom sporu u kojem je zakonom propisana hitnost u postupanju, te
okolnost da se postupak, nakon odluke o žalbi i nadalje vodi pred sudom prvog
stupnja, nikako ne udovoljavaju zahtjevu suđenja u razumnom roku. Stoga Ustavni
sud utvrđuje da je povrijeđeno ustavno pravo podnositeljice da zakonom
ustanovljeni neovisni i nepristrani sud u razumnom roku odluči o njenim pravima
ili obvezama, koje je zajamčeno člankom 29. stavkom 1. Ustava Republike
Hrvatske.

Stoga je, u smislu
odredbe članka 63. stavka 2. Ustavnog zakona, donesena odluka kao pod točkama
I. i II. izreke ove odluke.

7. Sukladno odredbi
članka 63. stavka 3. Ustavnog zakona, odlučeno je kao pod točkama III. i IV.
izreke odluke.

Visinu naknade zbog
povrede ustavnog prava na donošenje sudske odluke u razumnom roku, Ustavni sud
u pravilu određuje za razmatrano, pravno relevantno razdoblje, uz iznimnu moguć­nost
uvažavanja nerazumno dugog razdoblja potpune neaktivnosti suda i prije 5.
studenoga 1997. godine, što ovisi o osobitim okol­nostima svakoga pojedinog
slučaja.

Pri utvrđivanju visine
naknade, temeljem članka 63. stavka 2. Ustavnog zakona, Ustavni sud uzima u
obzir sve okolnosti slučaja, uz istodobno uvažavanje ukupnih gospodarskih i
socijalnih prilika u Republici Hrvatskoj.

8. Odluka o objavi
odluke (točka V. izreke) temelji se na odredbi članka 29. stavka 1. Ustavnog
zakona.

Broj: U-IIIA-3204/2003

Zagreb, 30. lipnja 2004.

USTAVNI
SUD REPUBLIKE HRVATSKE

Predsjednik
Vijeća
**dr. sc.** **Jasna Omejec,** v. r.

Odluka, NN 97/2004-1851